ངས་ཐོག་མར་ཁྱོད་ཚོ་མི་རེ་རེས་འཁུར་དགོས་པའི་འགན་འཁྲི་བརྗོད་རྒྱུ་ཡིན་ཏེ།ཁྱོད་ཚོ་མི་རེ་རེར་རང་ཉིད་ཀྱི་ལེགས་ཆ་ལྡན་ཞིང་།ཁྱོད་ཚོ་མི་རེ་རེ་ནི་དགོས་མཁོ་ཡོད་པ་དག་དག་གོཁྱོད་ཚོས་རང་ཉིད་ལ་འཁུར་འོས་པའི་འགན་འཁྲི་ནི་རང་ཉིད་ཀྱི་འཇོན་ནུས་རྟོགས་རྒྱུའི་ཐོག་དུ་འཇོག་དགོས་ལ།སློབ་གསོས་འདི་ལྟ་བུའི་གོ་སྐབས་ཤིག་འདོན་སྤྲོད་བྱ་ཐུབ།ཁྱོད་ཀྱིས་རྩོམ་ཡིག་ལེགས་པོ་ཞིག་འབྲི་ཤེས་ཀྱང་སྲིད་ལ།ཉིན་ཞིག་རྩོམ་ཡིག་དེ་དག་དཔེ་ཆ་དང་ཚགས་པར་སོགས་སུ་འགོད་ཐུབ་ཀྱང་སྲིད།འོན་ཀྱང་།གལ་ཏེ་དབྱིན་ཡིག་གི་སློབ་ཁྲིད་སྐབས་རྒྱུན་དུ་རྩོམ་ཡིག་འབྲི་བར་སྦྱོར་བརྡར་མ་བྱས་ཚེ།ཁྱོད་ཀྱིས་རང་ཉིད་ལ་འདི་ལྟ་བུའི་འཇོན་ནུས་ཤིག་ཡོད་པ་རྟོགས་མི་ཐུབ།ཡང་ཁྱོད་རང་གསར་གཏོད་པ་དང་གསར་རྟོགས་མཁན་ཞིག་ཏུ་འགྱུར་ཡང་སྲིད་ལ།ཐ་ན་རབས་གསར་བ་ཞིག་ཇུས་འགོད་བྱ་བའམ།རྣམ་པ་གསར་བའི་སྨན་སྣ་དང་འགོག་སྨན་ཞིག་ཞིབ་འཇུག་གསར་སྤེལ་བྱ་ཐུབ་ཀྱང་སྲིད་མོད།གལ་ཏེ་རང་བྱུང་ཚན་རིག་གི་སློབ་ཐུན་དུ་ཚོད་ལྟ་ཁ་ཤས་མ་བྱས་ཚེ།ཁྱོད་ཀྱིས་རང་ཉིད་ལ་འདི་ལྟ་བུའི་འཇོན་ནུས་ཡོད་པ་རྟོགས་མི་ཐུབ།ཡང་ཁྱོད་རང་གྲོང་ཁྱེར་གྱི་གཙོ་འཛིན་ཞིག་གམ།སྤྱི་གྲོས་པའམ།ཆེས་མཐོའི་ཁྲིམས་ཁང་གི་ཁྲིམས་དཔོན་ཞིག་ཏུ་འགྱུར་ཡང་སྲིད་མོད།གལ་ཏེ་ཁྱོད་རང་སློབ་མའི་ཚོགས་པར་ཞུགས་པའམ་རྩོད་གླེང་འགྲན་སྡུར་ཐེངས་ཁ་ཤས་ལ་མ་ཞུགས་ཚེ།ཡང་ཁྱོད་ཀྱིས་རང་ཉིད་ལ་འདི་ལྟ་བུའི་འཇོན་ནུས་ཡོད་པ་རྟོགས་མི་ཐུབ་བོ།གང་ལྟར་ཁྱོད་ཀྱི་འཚོ་བའི་ཁ་ཕྱོགས་ཅི་འདྲ་ཞིག་ཡིན་རུང་།ཁྱོད་ལ་དེར་བསྟུན་གྱི་སློབ་གསོ་ཞིག་དགོས་པ་བདག་གིས་ཐག་གཅོད་ཐུབ།ཁྱོད་རང་སྨན་པའམ།དགེ་རྒན།ཁྲིམས་དཔོན་ཞིག་བྱེད་འདོད་དམ།ཁྱོད་རང་ནད་གཡོག་པའམ།འཛུགས་སྐྲུན་པ།ཁྲིམས་དཔོན་ནམ་དམག་མི་ཞིག་བྱ་འདོད་དམ།གང་ལྟར་ཁྱོད་ཀྱིས་ངེས་པར་སློབ་གསོ་བཟང་བོ་ཞིག་མྱངས་ཚེ་ད་གཟོད་གོང་བརྗོད་ཀྱི་ལས་རིགས་གང་རུང་ཞིག་གཉེར་ཆོགཁྱོད་ཀྱིས་སློབ་མཚམས་བཞག་རྗེས་ལས་ཀ་ཡག་པོ་ཞིག་ལ་འཕྲད་པར་རེ་བ་འཛིན་མི་རུང་།ཁྱོད་ཀྱིས་ངེས་པར་དུ་ཟབ་སྦྱོང་བྱས་ཏེ་དེའི་ཆེད་དུ་འབད་པ་དང་སློབ་སྦྱོང་བྱ་དགོས།འདི་ལྟར་བྱས་ན་ཁྱོད་རང་མི་སྒེར་གྱི་མི་ཚེ་དང་མ་འོངས་ལ་དོན་སྙིང་ཆེ་བ་ཙམ་མ་ཟད།སློབ་གསོས་ཁྱོད་ལ་ཐོན་པའི་ཕན་ནུས་ཀྱིས་རྒྱལ་ཁབ་འདིའི་མ་འོངས་ཐག་གཅོད་ཀྱི་ཡོད།ཨ་མེ་རི་ཁའི་མ་འོངས་པ་ནི་ཁྱོད་ཚོ་ལ་རག་ལས།དེ་རིང་ཁྱོད་ཚོས་སློབ་གྲྭའི་ནང་ནས་སློབ་སྦྱོང་བྱས་པའི་ནང་དོན་གྱིས་འུ་ཅག་གི་རྒྱལ་ཁབ་ཧྲིལ་བོས་མ་འོངས་པའི་འགྲན་རྩོད་ཆེན་མོ་བསུ་སྐབས་ཀྱི་རྣམ་པ་ཐག་གཅོད་སྲིད་པས།ཁྱོད་ཚོས་རྩིས་ཚན་ཚན་རིག་གི་སློབ་གཞིའི་ཐོག་ནས་སློབ་སྦྱོང་བྱས་པའི་ཤེས་བྱ་དང་རྩལ་ནུས་སྤྱད་དེ་ཨེ་ཙི་དང་ཨེ་ཀྲིན་ལྟ་བུའི་ནད་རིགས་བཅོས་དགོས་པ་དང་།ཐོན་ཁུངས་ལག་རྩལ་གསར་བ་གསར་སྤེལ་དང་།འུ་ཅག་གི་ཁོར་ཡུག་སྲུང་སྐྱོབ་བྱ་དགོས།ཡང་ཁྱོད་ཚོས་ལོ་རྒྱུས་སྤྱི་ཚོགས་ཚན་རིག་གི་སློབ་གཞིའི་སྟེང་ནས་ཐོབ་པའི་རྟོག་ཞིབ་ཀྱི་ནུས་པ་དང་ཤན་འབྱེད་ཀྱི་ནུས་པ་སྤྱད་དེ་དབུལ་ཕོངས་དང་གནས་མེད་ཡུལ་གྱར་དུ་ཡོད་པའི་གནད་དོན་ཐག་གཅོད་དང་སྔོན་འགོག་བྱ་དགོས་ལ།ནག་ཉེས་ལ་རྡུང་རྡེག་དང་མཐོང་ཆུང་ཁྱད་གསོད་བཅས་བྱས་ཏེ།རྒྱལ་ཁབ་འདི་ཉིད་སྔར་བས་འདྲ་མཉམ་དང་རང་དབང་དུ་འགྱུར་བ་བྱ་དགོས།ཁྱོད་ཚོས་བསླབ་གཞི་རིགས་སོ་སོའི་ཁྲོད་ནས་རིམ་བཞིན་སྐྱེད་སྲིང་བྱས་འོངས་པའི་གསར་གཏོད་ཀྱི་ནུས་པ་དང་ཤེས་རབ་སྤྱད་ནས་ཀུང་སི་གསར་བ་གསར་འཛུགས་བྱས་ཏེ།ལས་ཞུགས་ཀྱི་གོ་སྐབས་བསྐྲུན་པ་དང་དཔལ་འབྱོར་འཕེལ་རྒྱས་ལ་སྐུལ་འདེད་གཏོང་དགོས།ང་ཚོར་མཁོ་བ་ནི་ཁྱོད་ཚོ་མི་རེ་རེས་ཤེས་རབ་དང་རྩལ་ནུས།འཇོན་ཐང་བཅས་འདོན་སྤེལ་བྱས་ཏེ་རྒན་རབས་པ་དག་ལ་རམ་འདེགས་བྱས་ནས་ང་ཚོའི་མདུན་དུ་ལྷགས་པའི་གནད་དོན་ཚབས་ཆེ་བ་དག་ཐག་གཅོད་དགོས།གལ་ཏེ་ཁྱོད་ཚོས་འདི་ལྟར་མ་བྱས་པར་སློབ་མཚམས་བཞག་ཚེ།ཁྱོད་ཚོས་རང་ཉིད་བློས་བཏང་བ་ཙམ་མ་ཡིན་པར།རང་ཉིད་ཀྱི་རྒྱལ་ཁབ་བློས་བཏང་བ་ཉིད་ཀྱང་རེད།